فرانسا خاریجی ایشلر ناظیری ژان ایو لودریان هنگ کنگ-دا کئچیریلن اعتراض آکسیا‌لاری ایله باغلی طرفلره دیالوق مخانیزمی‌نین یئنی‌دن یارادیلماسی ایله علاقه دار چاغیریش ائدیب.
ژان ایو لودریان وئردیگی یازیلی آچیقلامادا هنگ کنگ-داکی وضعیتین هر اؤتن گون داها دا گرگینلشدیگینه دقت چکیب.
"بوتون طرفلری و خصوصیله ده هنگ کنگ-داکی رسمیلری بو بحرانین باریش یولو ایله حل ائدیلمه سی و آرتان گرگینلیگین قارشی‌سی‌نین آلینماسی اوچون یئنی‌دن دیالوق مخانیزمینی یاراتماغا چاغیریرام"،-دئیه فرانسا خاریجی ایشلر ناظیری قئید ائدیب.
فرانسانین وضعیتی یاخین‌دان ایزله‌دیگینی ایفاده ائدن ژان ایو لودریان هنگ کنگ-داکی قانون‌لارین و "بیر اؤلکه، ایکی سیستم" سیاستی‌نین هنگ کنگ-ون خالقی و اونلارین ریفاهی اوچون واجیب اولان حقوقون عالی ‌لیگی، اینسان حقوق‌لاری و محکمه سیستمی‌نین موختاریتی کیمی مسئله لری ضمانت آلتینا آلدیغینی بیلدیریب.
ژان ایو لودریان وورغولاییب کی، فرانسا بو پرینسیپلره تام شکیلده رعایت ائدیر.
